Амма цкъа цхьана шарахь, Кавказан т1ом уггар марсабаьлла боьдуш а болуш, имам Шемална т1е хабар деара цуьнан къайлах долчу орцано: хьан доттаг1а а, наиб х1оттон кечвеш а волу Эвтархойн Ахьмадан оьрсийн зуда ю Эвтархоша юьрта а ца йитина жима Атаг1ахь, шен гергара нах болчохь кхобуш аьлла. Имаматехь хабарш даьржира. Эвтархойн Ахьмадан сий дожа там бу бохуш. Имама цхьана дийнахь шена т1евола, хьоьца хьайцца дийца дезаш х1ума ду шен аьлла хаам а бира цуьнга. И информаци евзаш мел верг, х1инций-х1инций, гавуршца з1е ю аьлла, Эвтархойн Ахьмадан корта а баьккхина, хьокана буьххье олла там бу, бохуш 1ара. Бакъду, Нохчийчохь и тайпа къизаллаш Шемала х1инццалц лелийна яцара, амма Дег1астанахь цо цхьа а кхоош вацара. Эла-сту йолчу Паху-Бикин к1ант Булач а хичу а кхоссийтина, вейтинера.